## Odluka o davanju suglasnosti na prijenos koncesije na pomorskom dobru u svrhu gospodarskog korištenja luke posebne namjene - Brodogradilišta Kraljevica

### NN 114/2014 (26.9.2014.), Odluka o davanju suglasnosti na prijenos koncesije na pomorskom dobru u svrhu gospodarskog korištenja luke posebne namjene - Brodogradilišta Kraljevica

VLADA REPUBLIKE HRVATSKE

2174

Na temelju članka 35. Zakona o pomorskom dobru i morskim lukama (»Narodne novine«, br. 158/2003, 100/2004, 141/2006, 38/2009 i 123/2011) i članka 5. stavka 1. Uredbe o postupku davanja koncesije na pomorskom dobru (»Narodne novine«, br. 23/2004, 101/2004, 39/2006, 63/2008, 125/2010, 102/2011 i 83/2012), Vlada Republike Hrvatske je na sjednici održanoj 25. rujna 2014. godine donijela

ODLUKU

O DAVANJU SUGLASNOSTI NA PRIJENOS KONCESIJE NA POMORSKOM DOBRU U SVRHU GOSPODARSKOG KORIŠTENJA LUKE POSEBNE NAMJENE – BRODOGRADILIŠTA KRALJEVICA

I.

Vlada Republike Hrvatske daje suglasnost na prijenos koncesije pomorskog dobra u svrhu gospodarskog korištenja luke posebne namjene – Brodogradilišta Kraljevica s društva Brodogradilište Kraljevica d.d. u stečaju, OIB: 11063000165, na novog Ovlaštenika koncesije, društvo Dalmont d.o.o., OIB: 84138883296.

Novi Ovlaštenik koncesije, društvo Dalmont d.o.o., stječe pravo gospodarskog korištenja pomorskog dobra iz točke I. Odluke o koncesiji pomorskog dobra u svrhu gospodarskog korištenja luke posebne namjene – Brodogradilišta Kraljevica (»Narodne novine«, br. 105/2000, 96/2010 i 19/2011), te stječe sva prava i preuzima sve obveze kako je određeno tom Odlukom.

II.

Zadužuje se novi Ovlaštenik koncesije, društvo Dalmont d.o.o., da u roku 30 dana od dana stupanja na snagu ove Odluke, dostavi ovjerene zadužnice na iznos od dvije godišnje naknade za stalni dio koncesijske naknade, u ukupnom iznosu od 1.114.560,00 kuna, u korist Ministarstva pomorstva, prometa i infrastrukture, kao instrument osiguranja naplate naknade za koncesiju, a koje zadužnice čine prilog ugovoru o prijenosu koncesije iz točke V. ove Odluke.

Ako novi Ovlaštenik koncesije, društvo Dalmont d.o.o., ne dostavi ovjerene zadužnice u iznosu i u roku iz stavka 1. ove točke, neće se potpisati ugovor o prijenosu koncesije iz točke V. ove Odluke, a novi Ovlaštenik koncesije, društvo Dalmont d.o.o., gubi sva prava utvrđena ovom Odlukom.

III.

Zadužuje se društvo Brodogradilište Kraljevica d.d. u stečaju da u roku 30 dana od dana stupanja na snagu ove Odluke raskine Ugovor o potkoncesiji dijela pomorskog dobra luke posebne namjene Brodogradilišta Kraljevica sklopljen 25. ožujka 2013. godine s društvom Dalmont d.o.o., te o istom dostavi dokaz Ministarstvu pomorstva, prometa i infrastrukture.

Ovlašćuje se novi Ovlaštenik koncesije, društvo Dalmont d.o.o., da po sklapanju ugovora o prijenosu koncesije iz točke V. ove Odluke, preuzme Ugovore o potkoncesiji dijela pomorskog dobra luke posebne namjene Brodogradilišta Kraljevica sklopljene 25. ožujka 2013. godine između društva Brodogradilište Kraljevica d.d. u stečaju i društava Kvarnerplastika d.o.o., Takala d.o.o. i Vidis d.o.o., te je iste dužan dostaviti Ministarstvu pomorstva, prometa i infrastrukture na znanje.

Ovlašćuje se novi Ovlaštenik koncesije, društvo Dalmont d.o.o., da najkasnije 30 dana prije isteka ugovora o potkoncesiji, koje je preuzeo sukladno stavku 2. ove točke, ponudi ovlaštenicima potkoncesije zaključenje novih ugovora o potkoncesiji.

IV.

Zadužuje se novi Ovlaštenik koncesije, društvo Dalmont d.o.o., da po donošenju izmjena i dopuna Prostornog plana uređenja Grada Kraljevice pokrene postupak kojim će se Odluka iz točke I. stavka 2. ove Odluke uskladiti s istim.

V.

Temeljem ove Odluke ovlašćuje se ministar pomorstva, prometa i infrastrukture da potpiše ugovor o prijenosu koncesije u roku 30 dana od dana stupanja na snagu ove Odluke.

VI.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/14-04/366

Urbroj: 50301-05/18-14-2

Zagreb, 25. rujna 2014.

Predsjednik

Zoran Milanović, v. r.

Odluka, NN 114/2014-2174